Eurovision Song Contest 1978
Eurovision Song Contest 1978 var den 23. utgaven av Eurovision Song Contest, EBUs årlige sangkonkurranse for organisasjonens medlemmer. Konkurransen ble arrangert lørdag 22. april 1978 av den franske kringkasteren TF1. Finalen ble holdt i Palais des congrès i Paris i Frankrike, og for første gang var det to programledere: Denise Fabre og Léon Zitrone. Danmark kom tilbake i konkurransen etter tolv års fravær, og Tyrkia returnerte etter tre års fravær. Dermed steg deltakerantallet til rekordhøye 20 land. Vinneren ble for første gang Israel med Izhar Cohen og Alphabeta som sang «A-ba-ni-bi». Norge plasserte seg helt i andre enden av resultatlisten, da Jahn Teigen fikk null poeng med «Mil etter mil». Dette var første gang et land fikk null poeng med det nåværende poengsystemet, noe som vakte stor oppmerksomhet i norsk og utenlandsk presse. Bunnplasseringen satte imidlertid også fart på Jahn Teigens lange artistkarriere i Norge, og han fikk stor suksess med oppfølgeralbumet "This Year's Loser". 